作者:孫逖
標題:和左衛武倉曹衛中對雨創韻贈右衛李騎曹
內容:林父同官意，宣尼久敬交。文場刊玉篆，武事掌金鐃。道合宜連茹，時清豈系匏。克勤居簿領，多暇屏讙譊。美酒懷公宴，玄談俟客嘲。薄雲生北闕，飛雨自西郊。院暑便清曠，庭蕪覺漸苞。高門關詎閉，逸韻柱難膠。枳棘鸞無歎，椅梧鳳必巢。忽聞徵並作，觀海愧堂坳。